Title: กฎกระทรวงกำหนดหลักเกณฑ์ วิธีการ และเงื่อนไขในการขอรับใบอนุญาต และการออกใบอนุญาตเป็นผู้ผลิต ผู้ส่งออก หรือผู้นำเข้าสินค้าเกษตรตามมาตรฐานบังคับ พ.ศ. 2553

กฎกระทรวง

กฎกระทรวง
กำหนดหลักเกณฑ์
วิธีการ และเงื่อนไขในการขอรับใบอนุญาต
และการออกใบอนุญาตเป็นผู้ผลิต
ผู้ส่งออก หรือผู้นำเข้าสินค้าเกษตรตามมาตรฐานบังคับ
พ.ศ.
๒๕๕๓[๑]

อาศัยอำนาจตามความในมาตรา ๕ และมาตรา ๒๐ วรรคสอง
แห่งพระราชบัญญัติมาตรฐานสินค้าเกษตร พ.ศ. ๒๕๕๑ อันเป็นกฎหมายที่มีบทบัญญัติบางประการเกี่ยวกับการจำกัดสิทธิและเสรีภาพของบุคคล
ซึ่งมาตรา ๒๙ ประกอบกับมาตรา ๓๓ มาตรา ๔๑ และมาตรา ๔๓ ของรัฐธรรมนูญแห่งราชอาณาจักรไทย
บัญญัติให้กระทำได้โดยอาศัยอำนาจตามบทบัญญัติแห่งกฎหมายรัฐมนตรีว่าการกระทรวงเกษตรและสหกรณ์
ออกกฎกระทรวงไว้ ดังต่อไปนี้

ข้อ ๑
 ผู้ใดประสงค์จะขอรับใบอนุญาตเป็นผู้ผลิต
ผู้ส่งออก หรือผู้นำเข้าสินค้าเกษตรตามมาตรฐานบังคับซึ่งสินค้าเกษตรใด
ให้ยื่นคำขอรับใบอนุญาต ณ
สำนักงานหรือสถานที่อื่นตามที่ผู้อำนวยการกำหนดโดยประกาศในราชกิจจานุเบกษา
ตามแบบคำขอพร้อมด้วยเอกสารหรือหลักฐานตามที่ระบุในแบบคำขอนั้น
กรณีผู้ประสงค์จะยื่นคำขอตามวรรคหนึ่ง
โดยผ่านระบบเครือข่ายคอมพิวเตอร์ของสำนักงานให้ดำเนินการตามหลักเกณฑ์และวิธีการที่ผู้อำนวยการกำหนดโดยประกาศในราชกิจจานุเบกษา

ข้อ ๒
 เมื่อได้รับคำขอรับใบอนุญาตแล้ว
ให้สำนักงานตรวจสอบคำขอรับใบอนุญาตและเอกสารหรือหลักฐาน
รวมทั้งคุณสมบัติและลักษณะต้องห้ามของผู้ขอรับใบอนุญาตให้เป็นไปตามมาตรา ๒๑
ในกรณีที่คำขอรับใบอนุญาตหรือเอกสารหรือหลักฐานไม่ถูกต้องหรือไม่ครบถ้วนให้สำนักงานแจ้งให้ผู้ขอรับใบอนุญาตแก้ไขเพิ่มเติมคำขอรับใบอนุญาต
หรือจัดส่งเอกสารหรือหลักฐานให้ถูกต้องหรือครบถ้วนภายในระยะเวลาที่สำนักงานกำหนด
ในกรณีที่ผู้ขอรับใบอนุญาตไม่แก้ไขเพิ่มเติมคำขอรับใบอนุญาต
หรือไม่จัดส่งเอกสารหรือหลักฐานให้ถูกต้องหรือครบถ้วนภายในระยะเวลาที่สำนักงานกำหนดตามวรรคสอง
ให้ถือว่าผู้ขอรับใบอนุญาตทิ้งคำขอรับใบอนุญาต และให้สำนักงานจำหน่ายเรื่องออกจากสารบบ

ข้อ ๓
 ในกรณีที่ตรวจสอบแล้วเห็นว่าคำขอรับใบอนุญาตและเอกสารหรือหลักฐานถูกต้องและครบถ้วนแล้ว
และผู้ขอรับใบอนุญาตมีคุณสมบัติและไม่มีลักษณะต้องห้ามตามมาตรา ๒๑ ให้สำนักงานพิจารณาออกใบอนุญาตแก่ผู้ขอรับใบอนุญาตนั้นต่อไป

ข้อ ๔
 ผู้ได้รับใบอนุญาตเป็นผู้ส่งออกหรือผู้นำเข้าสินค้าเกษตรตามมาตรฐานบังคับ
ซึ่งสินค้าเกษตรใด
ต้องแจ้งการส่งออกหรือนำเข้าซึ่งสินค้าเกษตรนั้นเป็นหนังสือต่อสำนักงานหรือสถานที่อื่นตามที่ผู้อำนวยการกำหนดโดยประกาศในราชกิจจานุเบกษา
ทุกครั้งก่อนวันที่ส่งออกหรือนำเข้า แล้วแต่กรณี
กรณีผู้ได้รับใบอนุญาตเป็นผู้ส่งออกหรือผู้นำเข้าสินค้าเกษตรตามมาตรฐานบังคับประสงค์จะแจ้งการส่งออกหรือนำเข้าซึ่งสินค้าเกษตรตามวรรคหนึ่ง
โดยผ่านระบบเครือข่ายคอมพิวเตอร์ของสำนักงานให้ดำเนินการตามหลักเกณฑ์และวิธีการที่ผู้อำนวยการกำหนดโดยประกาศในราชกิจจานุเบกษา

ข้อ ๕
 แบบคำขอรับใบอนุญาตตามข้อ ๑
แบบใบอนุญาตเป็นผู้ผลิต ผู้ส่งออก หรือผู้นำเข้าสินค้าเกษตรตามมาตรฐานบังคับ
และแบบหนังสือแจ้งการส่งออกหรือนำเข้าตามข้อ ๔
ให้เป็นไปตามที่ผู้อำนวยการกำหนดโดยประกาศในราชกิจจานุเบกษา

ให้ไว้
ณ วันที่ ๑๕ กุมภาพันธ์ พ.ศ. ๒๕๕๓
ธีระ
 วงศ์สมุทร
รัฐมนตรีว่าการกระทรวงเกษตรและสหกรณ์

หมายเหตุ
:- เหตุผลในการประกาศใช้กฎกระทรวงฉบับนี้ คือ โดยที่มาตรา ๒๐ วรรคสอง
แห่งพระราชบัญญัติมาตรฐานสินค้าเกษตร พ.ศ. ๒๕๕๑
บัญญัติให้การขอรับใบอนุญาตและการออกใบอนุญาตเป็นผู้ผลิต ผู้ส่งออก หรือผู้นำเข้าสินค้าเกษตรที่มีกฎกระทรวงกำหนดให้ต้องเป็นไปตามมาตรฐานบังคับ
ให้เป็นไปตามหลักเกณฑ์ วิธีการ และเงื่อนไขที่กำหนดในกฎกระทรวง  จึงจำเป็นต้องออกกฎกระทรวงนี้

ปริยานุช/ผู้จัดทำ
๑๖
มีนาคม ๒๕๕๓

นันท์นภัสร์/ตรวจ
๑๖
มีนาคม ๒๕๕๓

[๑]
ราชกิจจานุเบกษา เล่ม ๑๒๗/ตอนที่ ๑๘ ก/หน้า ๑๕/๑๒ มีนาคม ๒๕๕๓